《金缕曲 其二 题志伯愚仲鲁兄弟同听秋声馆图》
清代·梁鼎芬

寥落平生意。任人间、纷纷筝阮，几曾如此。一夜清霜中庭下，未算襟头酒泚。

但无数、城乌惊起。丛木萧萧长空阔，问前身我可同青兕。

歌未歇，正狂醉。

红蘅碧杜谁能比。揽芳华、天涯正远，相思何地。惟有幽林堪客隐，盛得几分秋气。

莫忘了、联床风味。匹马频嘶斜阳外，看关河欲暮吾行矣。

临别语，望君记。

作者简介：（?—1918）清广东番禺人，字星海。光绪六年进士，授编修。为张之洞倚重，聘主广雅书院、钟山书院讲席。之洞推行新政，言学事惟鼎芬是任。累官署布政使。以劾袁世凯去官。卒后，清室谥文忠。